b'\n_START_ARTICLE_\nRunebomme\n_START_PARAGRAPH_\nRunebomme, ogs\xc3\xa5 kaldet troldtromme, shamantromme, goavddis (nordsamisk) eller gievrie (sydsamisk), er et samisk instrument anvendt til akkompagnement af joik og shamanisme. Trommen holdes i h\xc3\xa5nden og best\xc3\xa5r af et dekoreret renskind sp\xc3\xa6ndt p\xc3\xa5 en ramme. Noaiden, den samiske shaman, sl\xc3\xa5r p\xc3\xa5 trommen med en hammer af renhorn._NEWLINE_I Norge findes kun tre kendte bevarede eksemplarer af den samiske h\xc3\xa5ndtromme, idet de fleste blev \xc3\xb8delagte, da samisk kultur og religion blev undertrykt i 1700-tallet. Der kendes dog adskillige illustrationer af runebommer.\n_START_SECTION_\nAnvendelse\n_START_PARAGRAPH_\nRunebommen er en tromme, som shamaner anvender for at komme i ekstase eller opn\xc3\xa5 kontakt med \xc3\xa5ndeverdenen. Det, som i andre naturreligioner ofte bliver kaldt for shamaner, hedder noaide p\xc3\xa5 samisk. Det var f\xc3\xb8rst og fremmest noaiderne, som anvendte runebommen. Noaiderne var samernes hellige m\xc3\xa6nd. De havde specielle evner, n\xc3\xa6sten som en troldmand._NEWLINE_Runebommen var altid oval. Trommeskindet var dekoreret med flere figurer og guder, solen var samernes vigtigste gud, s\xc3\xa5 den var altid i midten eller helt \xc3\xb8verst. N\xc3\xa5r noaiden skulle sp\xc3\xa5 \xc3\xa5ndernes vilje og om fremtiden, lagde han en ring p\xc3\xa5 trommeskindet og slog med en hammer eller en trommestikke af renhorn. Ringen bev\xc3\xa6gede sig mellem de forskellige figurer eller guder. P\xc3\xa5 grundlag heraf blev \xc3\xa5ndernes vilje forklaret eller tolket._NEWLINE_Noaiden anvendte ogs\xc3\xa5 runebommen til at komme i trance. De slog p\xc3\xa5 trommen rytmisk og intenst indtil, de faldt i trance og gik i en slags dvale. Noaiderne kunne ligge i trance i et d\xc3\xb8gn. Imens vandret frisj\xc3\xa6len i \xc3\xa5ndernes verden og fik gudernes vilje at vide. N\xc3\xa5r noaiden v\xc3\xa5gnede, kunne han fort\xc3\xa6lle hvor, man kunne g\xc3\xa5 p\xc3\xa5 jagt efter vildt, hvor der var bj\xc3\xb8rn og ulv, eller om farer, som truede. Dersom alt var vellykket, v\xc3\xa5gnede noaiden op med gode nyheter. Dersom rejsen i \xc3\xa5ndeverdenen var mislykket, risikerede noaiden at d\xc3\xb8.\n_START_SECTION_\nN\xc3\xa6sten forsvundne\n_START_PARAGRAPH_\nKristne mission\xc3\xa6rer br\xc3\xa6ndte n\xc3\xa6sten alle trommer p\xc3\xa5 b\xc3\xa5l. I 1600- og 1700-tallet blev der foretaget en stor indsamling, og trommerne blev br\xc3\xa6ndt foran kirkeindgangen. Den som vovede at gemme en tromme eller lave sig en ny, risikerede b\xc3\xb8der, f\xc3\xa6ngselsstraf og endog d\xc3\xb8dsdom. Nogen f\xc3\xa5 overlevde runebommer findes p\xc3\xa5 museer og i privatsamlinger, ikke kun i Norden, men ogs\xc3\xa5 i Europa.'